C 283/72
SK
Úradný vestník Európskej únie
11.8.2023
Utorok 14. februára 2023
3.
víta veľké zapojenie zainteresovaných strán do celého procesu rokovaní; podčiarkuje, že fázy vykonávania a monitorovania si vyžadujú skutočné konzultácie a zapojenie mnohých zainteresovaných strán vrátane zmysluplnej účasti občianskej spoločnosti, zástupcov podnikov, zamestnaneckých organizácií a miestnych a pôvodných komunít na rozhodovacom procese, aby sa zaručilo dodržiavanie práv k držbe pôdy a zásady slobodného, predchádzajúceho a informovaného súhlasu; pripomína potrebu posilniť transparentnosť a zaistiť účinné zverejňovanie informácií a včasnú výmenu dokumentov s miestnym a pôvodným obyvateľstvom;
4. vyzýva Komisiu a delegáciu EÚ v Guyane, aby zabezpečili dostatočné budovanie kapacít a logistickú a technickú podporu v rámci súčasných a budúcich nástrojov rozvojovej spolupráce s cieľom umožniť Guyane splniť záväzky vyplývajúce z DDP;
5.
víta nedávne prijatie spoločného rámca vykonávania a vyzýva vládu Guyany, aby uplatňovala konkrétny, časovo ohraničený a merateľný prístup;
6. zdôrazňuje význam rozvoja partnerstiev a mechanizmov spolupráce s cieľom spoločne riešiť všetky aspekty správy lesov vrátane výmeny informácií;
7.
víta doterajšie úsilie Guyany o dosiahnutie pokroku smerom k väčšej transparentnosti a so záujmom očakáva ďalšiu pozitívnu spoluprácu v boji proti nezákonnej ťažbe dreva; zdôrazňuje, že nedostatočná správa a korupcia v odvetví lesného hospodárstva urýchľujú nezákonnú ťažbu dreva a degradáciu lesov; uznáva záväzok Guyany a jej politickú vôľu, pokiaľ ide o riadne obhospodarovanie lesov; zdôrazňuje, že úspech DDP v oblasti FLEGT závisí aj od boja proti podvodom a korupcii v celom dodávateľskom reťazci dreva; naliehavo žiada vládu Guyany, aby skvalitnila zber údajov, čo jej umožní lepšie vykonávať systém vysledovateľnosti, a aby sa naďalej usilovala zastaviť rozsiahlu korupciu a zamerala sa na ďalšie faktory, ktoré podnecujú nezákonnú ťažbu dreva a degradáciu lesov, s osobitným zameraním na colné a ďalšie orgány, ktoré budú mať kľúčovú úlohu pri vykonávaní a presadzovaní DDP; zdôrazňuje potrebu skoncovať s beztrestnosťou v lesnom hospodárstve, a to ochranou obhajcov ľudských práv a oznamovateľov protispoločenskej činnosti v oblasti životného prostredia a zabezpečením účinných prostriedkov nápravy v prípade porušovania ľudských práv; víta v tejto súvislosti, že Guyana ratifikovala dohodu z Escazú, a zdôrazňuje, že treba zaručiť plné uznanie majetkových práv k pôde miestnych komunít a pôvodného obyvateľstva, najmä amerindiánskych komunít, a to aj v súvislosti s ťažbou;
8.
víta, že proces rokovaní o DDP umožnil rôznym odvetviam stanoviť si spoločné ciele a priority zamerané na udržateľné obhospodarovanie lesov a obchodnú spoluprácu a komunitám zároveň ponúkol významnú príležitosť na participatívne obhospodarovanie lesov na miestnej, komunitnej a regionálnej, či dokonca až celoštátnej alebo federálnej úrovni;
9. zdôrazňuje, že DDP vytvára skvelú príležitosť na podporu tvorby pracovných miest v odvetví lesného hospodárstva; zdôrazňuje, že postupy obhospodarovania lesov a obchod so zákonne vyprodukovaným drevom by mali byť sociálne a hospodársky udržateľné, aby sa zaručilo, že ľudia, ktorí sú v tomto procese buď priamo, alebo nepriamo zapojení, majú z tohto obchodu prospech;
10. vyzýva, aby sa vo všetkých činnostiach a projektoch spojených s vykonávaním DDP uplatňovala rodová analýza; vyzýva na kvantitatívnu a kvalitatívnu rodovo rozčlenenú analýzu držby pôdy, vlastníctva majetku a finančného začlenenia v odvetviach, na ktoré má vplyv obchod; vyzýva Komisiu, aby podporovala toto úsilie technickými a ľudskými zdrojmi;
11.
žiada Komisiu, aby Európskemu parlamentu podávala pravidelné správy o vykonávaní tejto dohody, a to aj o práci spoločného výboru na monitorovanie a preskúmanie, aby po navrhnutí delegovaného aktu, ktorým sa povoľuje uznávanie licencií FLEGT, bolo možné prijať informované rozhodnutie; zdôrazňuje preto, že by sa mali podporovať nové DDP s ďalšími partnermi; vyzýva Komisiu, aby podrobne posúdila vplyv DDP a budúceho návrhu nariadenia o odlesňovaní na pracovníkov a malých producentov v odvetví lesného hospodárstva a v ďalších súvisiacich odvetviach, na ktorých sa budú vzťahovať prísnejšie kontroly a regulácia ťažby dreva;
12. zdôrazňuje, že sa treba zaoberať regionálnym rozmerom nezákonnej ťažby a prepravy, spracovania a obchodovania s nezákonne získaným drevom v celom dodávateľskom reťazci; žiada, aby sa to začlenilo do procesu hodnotenia DDP;